Beurtkrag op na fase 4 | Netwerk24
Deur Francois Williams 11 Februarie 2019 13:19
Eskom het gewaarsku hy sal Maandag van 13:00 tot 22:00 sy beurtkrag na fase 4 moet opskuif.
Beurtkrag Fase 4 is wanneer 4000MW se krag van die netwerk gehaal word.
Dit beteken hy moet 4 000 MW se elektrisiteit van die kragnetwerk haal. Dit impliseer meer gebiede sal tegelykertyd sonder krag wees.
Dit kom nadat Eskom Sondagmiddag skielik vir die eerste keer sedert einde verlede jaar weer met kragonderbrekings begin het weens 'n tekort aan kragopwekkingsvermoë.
Eskom het aanvanklik Sondag gesê hy moet beurtkrag toepas sodat water gepomp kan word vir pompopgaarskemas soos Ingula en Palmiet om genoeg krag te hê vir die week wat voorlê.
Dit blyk egter daar is nou nog meer kragopwekkingsvermoë wat nie beskikbaar is nie.
Intussen waarsku die kredietgraderingsagentskap Moody's dat Eskom se verdeling in drie afsonderlike sake-eenhede min gaan doen om sy geldknyp op te los.